Broj: 711-I-1780-P-155-21/22-02-23

Zagreb, 17. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Mirka Rončevića, općinskog načelnika Općine Čađavica, dužnosnika Mirka Mališa, općinskog načelnika Općine Čačinci do 20. svibnja 2021. i dužnosnika Mate Damjana, općinskog načelnika Općine Crnac,** na 176. sjednici, održanoj 17. lipnja 2022., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Mirka Rončevića, općinskog načelnika Općine Čađavica, zbog moguće povrede članka 14. stavka 1. i 2., koja proizlazi iz istovremenog obavljanja navedene dužnosti i funkcije člana Upravnog vijeća Dječjeg vrtića „Lipa“ Čađavica, koji nije proglašen ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnik obavljao navedenu funkciju po položaju, i to u razdoblju od osnivanja Dječjeg vrtića „Lipa“ Čađavica 25. siječnja 2021. nadalje.**
2. **Pokreće se postupak za odlučivanje o sukobu interesa protiv dužnosnika Mirka Mališa, općinskog načelnika Općine Čačinci do 20. svibnja 2021., zbog moguće povrede članka 14. stavka 1. i 2., u vezi s člankom 20. stavkom 3. ZSSI-a, koja proizlazi iz istovremenog obavljanja navedene dužnosti i funkcije člana Upravnog vijeća Dječjeg vrtića „Lipa“ Čađavica, koji nije proglašen ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave,** **niti je dužnosnik obavljao navedenu funkciju po položaju, i to u razdoblju od osnivanja Dječjeg vrtića „Lipa“ Čađavica 25. siječnja 2021. nadalje.**
3. **Pokreće se postupak za odlučivanje o sukobu interesa protiv dužnosnika Mate Damjana, općinskog načelnika Općine Crnac, zbog moguće povrede članka 14. stavka 1., koja proizlazi iz istovremenog obavljanja navedene dužnosti i funkcije člana Upravnog vijeća Dječjeg vrtića „Lipa“ Čađavica, koji nije proglašen ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnik obavljao navedenu funkciju po položaju, i to u razdoblju od osnivanja Dječjeg vrtića „Lipa“ Čađavica 25. siječnja 2021. nadalje.**
4. **Pozivaju se dužnosnici Mirko Rončević, Mirko Mališ i Mato Damjan da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 23. travnja 2021. zaprimilo zahtjev za davanjem mišljenja podnesen od strane osobe koja nije dužnosnik. U knjigama ulazne pošte zahtjev je zaprimljen pod poslovnim brojem: 711-U-1556-R-93/21-01-2 te je povodom istog otvoren predmet broj R-93/21.

Podnositelj u zahtjevu navodi da su Općina Čađavica, Općina Crnac i Općina Čačinci osnovali javnu ustanovu Dječji vrtić „Lipa“ Čađavica te da su načelnici ovih Općina članovi Upravnog vijeća. U nastavku se navodi da je sin općinskog načelnika Općine Čađavica vlasnik trgovine Megamont d.o.o. Šaševo te se postavlja pitanje može li navedeni Dječju vrtić sklapati ugovore o nabavi robe s tvrtkom Megamont d.o.o. odnosno postoji li u tom slučaju zapreka sukladno ZSSI-u.

S obzirom da je zahtjev za davanjem mišljenja podnijela osoba koja nije dužnosnik u smislu ZSSI-a te da se okolnosti iz zahtjeva odnose na situaciju koja je već realizirana u dijelu u kojem se navodi da su općinski načelnici spomenutih triju općina ujedno i članovi Upravnog vijeća Dječjeg vrtića „Lipa“ Čađavica, navedeni zahtjev sadržajno ne predstavlja zahtjev za davanjem mišljenja koje Povjerenstvo daje za buduće situacije, već predstavlja neanonimnu prijavu iz članka 39. stavka 1. ZSSI-a. U preostalom dijelu zahtjeva koji se odnosi na buduće situacije, Povjerenstvo je podnositelju dalo odgovor porukom elektroničke pošte od 6. srpnja 2021.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. točkom 39. ZSSI-a propisano je da se, pored ostalih, općinski načelnici smatraju dužnosnicima u smislu navedenog Zakona.

Uvidom u Registar dužnosnika utvrđeno je da je Mirko Rončević obnašao dužnost općinskog načelnika Općine Čađavica do 20. svibnja 2021. te da je 21. svibnja 2021. ponovno izabran na istu dužnost. Nadalje, utvrđeno je da je Mirko Mališ obnašao dužnost općinskog načelnika Općine Čačinci do 20. svibnja 2021. te da je Mato Damjan obnašao dužnost općinskog načelnika Općine Crnac do 20. svibnja 2021. te je 21. svibnja 2021. ponovno izabran na istu dužnost. Mirko Rončević, Mirko Mališ i Mato Damjan su stoga, povodom obnašanja navedenih dužnosti, obvezni postupati sukladno odredbama ZSSI-a.

Uvidom u podatke sudskog registra Trgovačkog suda u Bjelovaru utvrđeno je da je pod MBS: 010121181 upisana ustanova Dječji vrtić „Lipa“ Čađavica, OIB: 86138550733. Kao osnivači navedene ustanove upisane su Općina Čađavica, Općina Čačinci i Općina Crnac, a ustanova je upisana u sudski registar 25. siječnja 2021.

Na zahtjev Povjerenstva Dječji vrtić „Lipa“ Čađavica dostavio je očitovanje od 26. svibnja 2021. u kojem se navodi da su članovi Upravnog vijeća Dječjeg vrtića „Lipa“ Čađavica od njegova osnutka Mirko Rončević, imenovan od strane Općinskog vijeća Općine Čađavica, Mato Damjan, imenovan od strane Općinskog vijeća Općine Crnac te Mirko Mališ, imenovan od strane Općinskog vijeća Općine Čačinci. Također se u očitovanju navodi da navedeni članovi Upravnog vijeća nisu primali naknadu za rad u Upravnom vijeću kao i da Dječji vrtić „Lipa“ Čađavica nije utvrđen ustanovom od posebnog interesa za jedinicu lokalne odnosno područne (regionalne) samouprave sukladno članku 14. stavku 4. ZSSI-a.

U privitku navedenog očitovanja dostavljen je Statut Dječjeg vrtića „Lipa“ Čađavica, KLASA: 011-01/21-01/01, URBROJ: 2189-93-21-1, od 26. siječnja 2021., Ugovor o osnivanju Dječjeg vrtića „Lipa“ Čađavica sklopljen 15. listopada 2020. između Općine Čačinci, Općine Crnac i Općine Čađavica, Odluka Općine Crnac o osnivanju Dječjeg vrtića „Lipa“ koju je donijelo Općinsko vijeće Općine Crnac 10. lipnja 2020., KLASA: 601-01/20-01/02, URBROJ: 2189/13-01-20-1, Odluka Općine Čačinci o osnivanju Dječjeg vrtića „Lipa“ Čađavica koju je donijelo Općinsko vijeće Općine Čačinci 2. rujna 2020., KLASA: 601-01/20-01/01, URBROJ: 2189/14-01-01/20-1, te Odluka Općine Čađavica o osnivanju Dječjeg vrtića „Lipa“ Čađavica koju je donijelo Općinsko vijeće Općine Čađavica 15. lipnja 2020., KLASA: 601-01/20-01/03, URBROJ: 2189/07-01-20-1.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

 Stavkom 3. istoga članka propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavak 4. istog članka propisuje da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnike proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo također ističe da je člankom 20. stavkom 3. ZSSI-a propisana duljina trajanja zabrane iz članka 14. ZSSI-a te da dužnosnici, sukladno navedenoj odredbi Zakona, ne mogu biti članovi upravnih i nadzornih tijela trgovačkih društava, kao ni upravnih vijeća ustanova koje nisu proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave i u kojima dužnosnici nisu članovi upravnog vijeća po položaju, kako za vrijeme obnašanja dužnosti, tako ni u razdoblju od dvanaest mjeseci nakon prestanka obnašanja dužnosti.

Uvidom u Odluku o popisu pravnih osoba od posebnog državnog interesa („Narodne novine“, broj 144/10., 16/14., 55/15., 105/15. i 134/20.), koju je Hrvatski sabor donio temeljem članka 14. stavka 3. ZSSI-a, utvrđeno je da se na istom popisu ne nalazi Dječji vrtić „Lira“ Čađavica.

Člankom 35. stavkom 3. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ako zakonom nije drukčije određeno, predstavnike osnivača u upravno vijeće imenuje izvršno tijelo jedinice lokalne i područne (regionalne) samouprave, za ustanove kojima je osnivač jedinica lokalne i područne (regionalne) samouprave.

Zakon o predškolskom odgoju i obrazovanju („Narodne novine“, broj 10/97., 107/07., 94/13. i 98/19.), koji je u spornom razdoblju bio na snazi, u članku 34., pored ostalog, propisuje da dječjim vrtićem upravlja upravno vijeće koje ima od 5 do 7 članova pri čemu najmanje polovicu članova upravnog vijeća imenuje osnivač iz reda javnih djelatnika, jednog člana biraju roditelji djece korisnika usluga, a ostali članovi upravnog vijeća biraju se tajnim glasovanjem iz reda odgojitelja i stručnih suradnika dječjeg vrtića. Sastav i broj članova upravnog vijeća, način izbora, odnosno imenovanja njegovih članova, način rada i donošenja odluka utvrđuje se aktom o osnivanju i statutom dječjeg vrtića.

Člankom 5. Ugovora o osnivanju Dječjeg vrtića „Lipa“ Čađavica i člankom 35. Statuta Dječjeg vrtića „Lipa“ Čađavica, koji su dostavljeni uz očitovanje Dječjeg vrtića „Lipa“ Čađavica od 26. svibnja 2021., utvrđeno je da Upravno vijeće ima 5 članova te da svaki od osnivača (Općina Čačinci, Općina Čađavica i Općina Crnac) imenuje po jednog člana Upravnog vijeća.

S obzirom da iz prikupljene dokumentacije proizlazi da je dužnosnik Mirko Rončević, općinski načelnik Općine Čađavica, istovremeno obavljao navedenu dužnost i funkciju člana Upravnog vijeća Dječjeg vrtića „Lipa“ Čađavica, koji nije proglašen ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnik navedenu funkciju obavljao po položaju kako proizlazi iz citiranih odredbi Zakona o ustanovama i Zakona o predškolskom odgoju i obrazovanju, Povjerenstvo je zaključilo da se u opisanom slučaju radi o mogućoj povredi članka 14. stavka 1. i 2. ZSSI-a te je donijelo odluku kao u točki I. izreke ove Odluke. Isto je utvrđeno i u odnosu na postupanje dužnosnika Mate Damjana, općinskog načelnika Općine Crnac, koji je uz obavljanje navedene dužnost istovremeno obavljao i funkciju člana Upravnog vijeća istoga Dječjeg vrtića.

Također je utvrđeno da je dužnosnik Mirko Mališ, općinski načelnik Općine Čačinci do 20. svibnja 2021., istovremeno obavljao navedenu dužnost i funkciju člana Upravnog vijeća Dječjeg vrtića „Lipa“ Čađavica, koji nije proglašen ustanovom od posebnog državnog interesa niti od posebnog interesa za jedinicu lokalne ili područne (regionalne) samouprave, niti je dužnosnik navedenu funkciju obavljao po položaju kako proizlazi iz citiranih odredbi Zakona o ustanovama i Zakona o predškolskom odgoju i obrazovanju, a istu je funkciju člana Upravnog vijeća Dječjeg vrtića „Lipa“ Čađavica obavljao i nakon prestanka obnašanja dužnosti općinskog načelnika Općine Čačinci, što upućuje na moguću povredu članka 14. stavka 1. i 2., u vezi s člankom 20. stavkom 3. ZSSI-a.

 Sukladno odredbi članka 39. stavka 3. ZSSI-a, pozivaju se dužnosnici Mirko Rončević, Mirko Mališ i Mato Damjan da u roku od 15 dana od dana primitka ove odluke dostave Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

 Slijedom navedenog, Povjerenstvo je donijelo odluku kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Mirko Rončević, osobna dostavom
2. Dužnosnik Mirko Mališ, osobna dostava
3. Dužnosnik Mato Damjan, osobna dostava
4. Objava na internetskoj stranici Povjerenstva
5. Pismohrana